《次韵子瞻送千乘千能》
宋代·苏辙

少年食糠覈，吐去愿一官。躬耕遇敛穫，不知以为欢。

谓言一飞遇，要胜终屈蟠。朝廷未遑入，江海失所安。

多忧变华发，照影惭双鸾。恩从万里归，独喜大节完。

日食太仓米，箧中有馀纨。奇穷不当尔，自信处此难。

长女闻孀居，将食泪滴槃。老妻饱忧患，悲吒摧心肝。

西飞问黄鹄，谁当救饥寒。二子怜我老，辇致心一宽。

别久得会合，喜极成辛酸。忽闻倚门望，有书惊岁阑。

深情见缓急，欲报非琅玕。劝尔勤孝友，慎毋慕衣冠。

渊渟自成井，放泻当生澜。岂有白雪驹，举足无和銮。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。